b'\n_START_ARTICLE_\nMitch Mitchell\n_START_SECTION_\n\xc5\xbdivotopis\n_START_PARAGRAPH_\nJohn Mitchell rodio se 9. srpnja 1947. godine u Ealingu, zapadnom predgra\xc4\x91u Londona. Prije nego je po\xc4\x8deo nastupati s Experiencima, Mitchell je stekao zna\xc4\x8dajno glazbeno iskustvo sviraju\xc4\x87i kao session glazbenik. Dok je bio tinejd\xc5\xbeer nastupao je u dje\xc4\x8djem programu Jennings and Derbyshire u drugom planu kao glumac. Svirao je sa sastavima kao \xc5\xa1to su Frankie Reid and the Casuals, Johnny Harris and the Shades, The Pretty Things, Bill Knight & The Sceptres, The Riot Squad, Georgie Fame and the Blue Flames te kao session bubnjar sastava The Who dok ga nije zamijenio Doug Sandom (sastav se kasnije kona\xc4\x8dno odlu\xc4\x8dio za Keitha Moona). Mitchell je tako\xc4\x91er radio s kreatorom poja\xc4\x8dala Marshall, Jimom Marshallom u glazbenoj prodavaonici u Londonu._NEWLINE_Sastav The Jimi Hendrix Experience nastaje 1966. godine kada je Jimi Hendrix do\xc5\xa1ao u Veliku Britaniju. U mjesecu rujnu iste godine Hendrix i njegov menad\xc5\xbeer Chas Chandler organizirali su audiciju za prate\xc4\x87e glazbenike. Me\xc4\x91u brojnim glazbenicima za bas-gitaristu odabrali su Noela Reddinga, a za bubnjara Mitcha Mitchella. Do mjeseca travanja 1969. godine kada je Hendrix raspustio sastav, snimili su pet singlova i tri studijska albuma. Mitchell je ostavio veliki glazbeni doprinos u tom periodu, gdje je zajedno s Hendrixom snimio neke od najve\xc4\x87ih njihovih uspje\xc5\xa1nica poput "Manic Depression", "Stepping Stone", "Little Miss Strange", "Voodoo Child (Slight Return)", "Fire" i "Third Stone from the Sun". Svoj doprinos imao je tako\xc4\x91er i u jazz glazbi, a veliku glazbeni inspiraciju dobivao je od Elvina Jonesa, Maxa Roacha i Joea Morelloa._NEWLINE_U prosincu 1968. godine Mitchell svira u sastavu The Dirty Mac okupljen za potrebe filma The Rolling Stones Rock and Roll Circus. Ostali \xc4\x8dlanovi sastav bili su John Lennon kao pjeva\xc4\x8d i ritam gitarista ("Winston Leg-Thigh"), Yoko Ono (glasovni efekti, "Whole Lotta Yoko"), Eric Clapton kao gitarist i Keith Richards kao basist. Sastav objavljuje cover "Yer Blues" pod nazivom "Whole Lotta Yoko"._NEWLINE_Zajedno s Hendrixom i Billyjem Coxom pod nazivom Gypsy Sun and Rainbows, 1969. godine nastupa na Woodstocku, gdje pred 400.000 ljudi sviraju ameri\xc4\x8dku himnu ("Star Splanged Banner"). Nakon Woodstocka nastupaju jo\xc5\xa1 nekoliko puta i snimaju par studijskih snimaka te se nakon toga ubrzo razilaze. Hendrix zajedno sa Billyjem Coxom i bubnjarom Buddyjem Milesom osniva novi sastav pod nazivom The Band of Gypsys. Sviraju na novogodi\xc5\xa1njem koncertu u njujor\xc5\xa1kom Fillmore Eastu i snimaju jedan slu\xc5\xbebeni u\xc5\xbeivo album (Band of Gypsys, 1970.). Posljednje pojavljivanje sastava Band of Gypsys bilo je u sije\xc4\x8dnju 1970. godine na koncertu Medison Square Gardenu, kada su se odr\xc5\xbeavali masovni prosvjedi protiv rata u Vijetnamu. Hendrix, vjerojatno pod utjecajem LSD-a na polovici druge pjesme prestaje svirati i prije nego ode s pozornice publici se obrati rije\xc4\x8dima; "Ovo se dogodi kad se Zemlja sukobi sa svemirom - nikad se ne zaboravlja". Nakon toga Chas Chandler otpu\xc5\xa1ta Coxa i Milesa te dovodi Mitchella i Reddinga iz Engleske i ponovo okuplja stari Experience. Hendrix ubrzo otpu\xc5\xa1ta Reddinga i na njegovo mjesto vra\xc4\x87a Coxa. U ovoj postavi djeluju sve do Hendrixove smrti, 18. rujna 1970. godine._NEWLINE_Nakon \xc5\xa1to je Hendrix osnovao sastav Band of Gypsys, Mitchell ima zna\xc4\x8dajan doprinos s biv\xc5\xa1im basistom sastava Cream, Jackom Bruceom. Zajedno s njima nastupali su jo\xc5\xa1 i Mike Mandel na klavijaturama i jazz gitarist sastava The Eleventh House, Larry Coryell.\n_START_SECTION_\nNakon Hendrixa\n_START_PARAGRAPH_\nNakon Hendrixove smrti Mitchell je s producentom Eddie Kramerom po\xc4\x8deo raditi na nedovr\xc5\xa1enim snimkama. Mitchell i Cox imali su veliki doprinos u objavljivanju prvog Hendrixovog postumnog albuma The Cry of Love, izdanog 1971. godine. Zajedno s Mikeom Pineraom na gitari (iz sastava Iron Butterfly) i Aprilom Lawtonom, 1972. godine osniva rock sastav Ramatam s kojim objavljuje istoimeni album. Nekoliko puta nastupaju kao predizvo\xc4\x91a\xc4\x8di britanskom rock sastavu Emerson, Lake & Palmer. Ramatam nije postigao komercijalni uspjeh i Mitchell pred objavljivanje njihovog drugog LP-a napu\xc5\xa1ta sastav. Nastupa na nekoliko koncerata s Terryem Reidom, Jackom Bruceom i Jeff Beckom kao zamjena za bubnjara Cozya Powella (zbog bolesti)._NEWLINE_Do po\xc4\x8detka 1990-ih Mitchell nastavlja s izvedbama te povremenim odlascima u studijo gdje prete\xc5\xbeno svira kao session glazbenik (jedan od njih je album Long Walk Back ameri\xc4\x8dkog country glazbenika Juniora Brownsa). Sudjeluje u raznim emisijama posve\xc4\x87enim preminulom Jimiju Hendrixu, snima nekoliko video uradaka i daje intervjue._NEWLINE_Godine 1999. Mitchell se pojavljuje na albumu Midnight Daydream rock gitariste Brucea Camerona, zajedno s Billyem Coxom, Buddyem Milesom i Jackom Bruceom. Kako bi zadovoljio potrebe brojnih Hendrixovih obo\xc5\xbeavatelja sudjeluje u seriji u\xc5\xbeivo nastupa s njegovim svjetski poznatim imitator Randyem Hansenom. Zajedno s Coxom i gitaristom Garyem Serkinom u novije vrijeme nastupao je kao sastav pod nazivom Gypsy Sun Experience._NEWLINE_Godine 2005. \xc4\x8dasopis Rolling Stone stavlja ga na 23. mjesto popisa najboljih bubnjara svih vremena.\n_START_SECTION_\nSmrt\n_START_PARAGRAPH_\nMitch Mitchell umro je 12. studenog 2008. godine prirodnom smr\xc4\x87u u snu u svojoj hotelskoj sobi u Portlandu. Mitchell je bio posljednji \xc5\xbeivi \xc4\x8dlan Experienca. Hendrix je umro 1970. godine i Londonu u 27. godini \xc5\xbeivota, a basista Noel Redding 2003. u 57. godini od posljedica ciroze jetre. Portland je mjesto u kojemu je Mitchell tjedan dana prije smrti nastupio u okviru turneje Experience Hendrix, posve\xc4\x87ene uspomeni na Hendrixa. Nakon raspada Experienca, svirao je s nekim od najuglednijih svjetskih glazbenika poput Erica Claptona, Johna Lennona, Keitha Richardsa, Jeffa Becka, Muddya Watersa i drugih.'